Harry S. Truman

Harry S. Truman (☆ 8 di mei 1884 na Lamar (Missouri – † 26 di desèmber 1972 na Kansas City) tabata e di trinta i tres presidente di Estadonan Uni di Amérika, sirbiendo di 1945 te 1953. Miembro di Partido Demokrata, anteriormente el a sirbi komo senador di Merka pa Missouri for di 1935 te 1945 i brevemente komo visepresidente number 34 na 1945 bou di Franklin D. Roosevelt. Asumiendo e presidensia despues di morto di Roosevelt, Truman a implementa e Plan Marshall despues Di Dos Guera Mundial pa rekonstruí e ekonomia di Oropa Oksidental i establesé tantu e Doktrina Truman komo OTAN pa kontene e expanshon di komunismo soviétiko. El a propone hopi reforma interno liberal, pero poko a wordo promulga pa e koalishon konservador ku tabata domina e Kongreso.

Truman a lanta na Independence, Missouri, i durante e Prome Guera Mundial el a bringa na Fransia komo kapitan di artieria di Kanpa. Na su regreso kas, el a habri un merseria na Kansas City, Missouri, i el a wòrdu skohé komo hues di Jackson County na 1922. Truman a keda elegí komo Senador di Merka pa Missouri na 1934. Entre 1940 i 1944, el a gana prominensia nashonal komo presidente di e Komité Truman, ku su meta tabata pa redusí desperdisio i inefisiensia den kontraktnan den tempu di guera.

Truman a keda skohé komo visepresidente den elekshon presidensial di 1944 i a asumi e presidensia despues di morto di Roosevelt na aprel 1945. Ta solamente ora Truman a asumi e presidensia ku el a wordo informa di e Proyekto Manhattan ku ta andando i e bomba atomiko. Truman a otorga e prome i uniko uzo di arma nuklear den e guera kontra e siudadnan japonese di Hiroshima i Nagasaki, ku a kondusi na e entrega di Japon i na fin di e guera mundial. E administrashon di Truman a envolvi den un politika exterior internasionalista trahando den estrecho kooperashon ku Gran Bretaña. Truman a denunsiá firmemente isolashonismo. El a impulsa e koalishon New Deal durante e elekshon presidenshal di 1948, apesar di un Partido Demokratiko dividi, i el a logra un viktoria sorpresa kontra e kandidato di Partido Republikano Thomas E. Dewey ku a sigura su propio mandato presidenshal.

Truman a presidi e inisio di e Guera Friu na 1947. El a supervisa e Berlin Air Bridge i e Plan Marshall na 1948. Ku partisipashon di Merka den e Guera Koreano di 1950-1953, Sur Korea a repeli e invasion di Nort Korea. Na nivel nashonal, e retonan ekonomiko di posguera, manera huelga i inflashon, a krea un reakshon mixto riba e efektividad di su administrashon. Na 1948 el a propone pa Kongreso aproba un leynan integral di derechonan sivil. Kongreso a nenga, pa kual Truman a emiti Orden Ejekutivo 9980 i Orden Ejekutivo 9981, ku tabata prohibi diskriminashon den agensia federal i tabata elimina segregashon di e Forzanan Armado di Merka.

Investigashon a revela korupshon den parti di e administrashon Truman, i esaki a bira un tema importante di kampaña den e elekshon presidensial di 1952, aunke no a implika Truman mes. E tabata eligibel pa reelekshon na 1952, pero, ku mal enkuesta, el a disidi di no presenta. Truman a drenta un retiro marká pa e fundashon di su biblioteka presidensial i publikashon di su memòrionan. Durante hopi tempu tabata pensa ku su añanan di retiro tabata finansieramente difísil pa Truman, resultando ku Kongreso a establesé un penshon pa eks-presidentnan, pero finalmente a surgi prueba ku el a akumulá un rikesa konsiderable, parti di dje ainda ora e tabata presidente. Ora el a bandoná e puesto, e administrashon di Truman a ser krítiká duru. Apesar di e kontroversia aki, e akademiko ta pone Truman den e promé kuartal di presidente merikano. Ademas, e reevaluashon kritiko di su presidensia a mehora su reputashon entre historiadornan i e poblashon en general. 

 Bibliografia 
  online
  online v 2





Category:Politiko
Truman
Category:Hende